b'\n_START_ARTICLE_\nGaloppridning\n_START_PARAGRAPH_\nGaloppridning er en hestesport hvor hesten l\xc3\xb8per i galopp. I motsetning til travsport, der hesten kontrolleres av en kusk i en vogn bak hesten, blir hester i andre hestesporter kontrollert av en rytter \xe2\x80\x93 i galoppridning kalles denne oftest en jockey._NEWLINE_Et galoppl\xc3\xb8p foreg\xc3\xa5r ved at hester skal l\xc3\xb8pe en bestemt distanse, enten med eller uten hindringer. Banen er oftest oval, og runden m\xc3\xa5ler vanligvis 1000 eller 1200 meter. Med unntak for mindre treningsanlegg uten offisielle konkurranser, finnes det i Norge bare en galoppbane, \xc3\x98vrevoll i B\xc3\xa6rum. L\xc3\xb8p p\xc3\xa5 \xc3\x98vrevoll g\xc3\xa5r uten hindre._NEWLINE_Galoppl\xc3\xb8p med hindre kalles gjerne hinderl\xc3\xb8p p\xc3\xa5 norsk, eller man bruker den engelske benevnelsen steeplechase. De mest alminnelige hindringer p\xc3\xa5 slike baner er hekker, fysiske hekker av tr\xc3\xa6r som for eksempel gran, einer eller tuja. H\xc3\xb8yden varierer fra bane til bane, de h\xc3\xb8yeste hindrene kan v\xc3\xa6re h\xc3\xb8yere enn manken p\xc3\xa5 hesten selv. I tillegg kommer vanngraver p\xc3\xa5 mange baner, utgravde og vannfylte gr\xc3\xb8fter p\xc3\xa5 tvers av banen. Disse varierer i dybde, opptil to fot, oftest mindre.'